b"\n_START_ARTICLE_\nTom Cruise\n_START_SECTION_\nZgodnje \xc5\xbeivljenje\n_START_PARAGRAPH_\nTom Cruise se je rodil 3. julija 1962 v Syracuseju v New Yorku kot sin u\xc4\x8diteljice Mary Lee (rojene Pfeiffer) in in\xc5\xbeenirja elektrotehnike Thomasa Cruisa Mapotherja III. Oba star\xc5\xa1a izvirata iz Louisvilla v Kentuckyju. Ima tri sestre: Lee Anne, Marian in Cass. Dru\xc5\xbeina je angle\xc5\xa1kega, nem\xc5\xa1kega in irskega porekla. Eden izmed prednikov po o\xc4\x8detovi strani, Patrick Russell Cruise, se je rodil v severnem okro\xc5\xbeju Dublina leta 1799. Leta 1825 se je poro\xc4\x8dil s Tereso Johnson v okro\xc5\xbeju Meath in z njo \xc5\xa1e istega leta zapustil Irsko, odpotoval v ZDA in se nastanil v New Yorku. Imela sta h\xc4\x8derko Mary Paulino Russell Cruise, ta pa sina Thomasa Cruisa Mapotherja I (rojen je bil kot Thomas O'Mara mlaj\xc5\xa1i), ki je bil Tomov pradedek. Tako kot Tom je igralec tudi njegov bratranec William Mapother, s katerim sta skupaj nastopila v petih filmih._NEWLINE_Cruise je odra\xc5\xa1\xc4\x8dal v revni dru\xc5\xbeini s katoli\xc5\xa1ko vzgojo. Glava dru\xc5\xbeine je bil njegov nasilen o\xc4\x8de, ki ga je Tom pozneje opisal kot ustvarjalca kaosa in strahopetca. Dejal je, da je bil taka oseba, ki te je v primeru, da je \xc5\xa1lo kaj narobe, udarila. To mu je dalo veliko \xc5\xbeivljenjsko lekcijo, saj ga je o\xc4\x8de pogosto preslepil, da se je po\xc4\x8dutil varno, zatem pa ga je takoj udaril. Sam si je govoril, da je z o\xc4\x8detom nekaj narobe, da mu ne sme zaupati in da mora biti pazljiv v njegovi bli\xc5\xbeini._NEWLINE_Del otro\xc5\xa1tva je pre\xc5\xbeivel v Kanadi. Njegova dru\xc5\xbeina se je konec leta 1971 preselila v Beacon Hill v Ottawi, kjer je njegov o\xc4\x8de prevzel polo\xc5\xbeaj obrambnega svetovalca pri kanadskih oboro\xc5\xbeenih silah. Tam je Tom obiskoval na novo odprto dr\xc5\xbeavno \xc5\xa1olo Roberta Hopkinsa, in sicer ve\xc4\x8dino \xc4\x8detrtega in ves peti razred. V \xc4\x8detrtem razredu se je prvi\xc4\x8d sre\xc4\x8dal z igro pod mentorstvom Georgea Steinburga. Tom in \xc5\xa1e \xc5\xa1est drugih fantov se je predstavilo z improvizirano igro na festivalu osnovne \xc5\xa1ole Carleton. Organizator Val Wright, ki je bil med ob\xc4\x8dinstvom, se je odzval z navdu\xc5\xa1enjem. Dejal je, da je bila njihova improvizacija odli\xc4\x8dna, celo na nivoju profesionalcev. Tom se je ukvarjal tudi s \xc5\xa1portom, predvsem z dvoranskim hokejem, kjer pa je bil bolj kot po talentu znan po svoji agresiji._NEWLINE_V \xc5\xa1estem razredu je nadaljeval s \xc5\xa1olanjem na srednji \xc5\xa1oli Henryja Munroja v Ottawi. Spomladi istega leta je njegova mama zapustila o\xc4\x8deta in se s Tomom ter njegovimi tremi sestrami vrnila v ZDA. O\xc4\x8de je umrl zaradi raka leta 1984. Tom se je vpisal v \xc5\xa1olo k fran\xc4\x8di\xc5\xa1kanom v Cincinnatiju v Ohiu, dobil cerkveno \xc5\xa1tipendijo in nameraval postati duhovnik. Kmalu je ugotovil, da ga bolj privla\xc4\x8di igralski poklic, zato se je prepisal. Na univerzi se je pridru\xc5\xbeil nogometni ekipi, vendar je bil iz nje izklju\xc4\x8den, ko so ga zalotili, da je pred tekmo pil pivo. Skupno je v 14-ih letih obiskoval kar 15 razli\xc4\x8dnih \xc5\xa1ol, vklju\xc4\x8dno z dvema v Glen Ridgu v New Jerseyju.\n_START_SECTION_\nRazmerja\n_START_PARAGRAPH_\nTom Cruise se je poro\xc4\x8dil in lo\xc4\x8dil trikrat in ima tri otroke, dva posvojena in enega biolo\xc5\xa1kega._NEWLINE_Od za\xc4\x8detka do sredine osemdesetih let 20. stoletja je bil Cruise v razmerjih s starej\xc5\xa1imi \xc5\xbeenskami. Med njimi so bile Rebecca De Mornay, ki je bila od njega starej\xc5\xa1a tri leta, Patti Scialfa (starej\xc5\xa1a devet let) in \xc5\xa1estnajst let starej\xc5\xa1a Cher.\n_START_SECTION_\nZakon z Mimi Rogers\n_START_PARAGRAPH_\nCruise in igralka Mimi Rogers sta se poro\xc4\x8dila 9. maja 1987. Lo\xc4\x8dila sta se 4. februarja 1990. Rogersova ga je uvedla v scientolo\xc5\xa1ko cerkev.\n_START_SECTION_\nZakon z Nicole Kidman\n_START_PARAGRAPH_\nCruise je svojo drugo \xc5\xbeeno, igralko Nicole Kidman, spoznal na snemanju filma Days of Thunder leta 1990. 24. decembra istega leta sta se poro\xc4\x8dila. Posvojila sta dva otroka, Isabello in Connorja Antonyja. Februarja 2001 je Cruise vlo\xc5\xbeil zahtevo za lo\xc4\x8ditev, medtem ko je bila Kidmanova nose\xc4\x8da, za kar takrat ni vedela. Nose\xc4\x8dnost se je kon\xc4\x8dala s splavom. Leta 2007 je Kidmanova v intervjuju razjasnila govorice o splavu v prvih letih zakona s Cruisom. Dejala je, da so mediji napa\xc4\x8dno poro\xc4\x8dali, saj je v resnici \xc5\xa1lo za ektopi\xc4\x8dno nose\xc4\x8dnost. Pred poroko s Keithom Urbanom je v intervjuju leta 2006 dejala, da Cruisa \xc5\xa1e vedno ljubi.\n_START_SECTION_\nRazmerje s Penelope Cruz in Nazanin Boniadi\n_START_PARAGRAPH_\nPo lo\xc4\x8ditvi od Kidmanove je bil Cruise nekaj \xc4\x8dasa v razmerju s Penelope Cruz, soigralko iz filma Vanilla Sky (2001). Raz\xc5\xa1la sta se leta 2004. Oktobra 2012 je revija Vanity Fair objavila \xc4\x8dlanek, v katerem je zapisala navedbe ve\xc4\x8d virov, da je scientolo\xc5\xa1ka cerkev po razhodu s Kidmanovo za\xc4\x8dela skrivni projekt, po katerem bi Cruisu na\xc5\xa1li novo dekle. V ta namen so izvedli nekak\xc5\xa1ne avdicije scientolo\xc5\xa1kih igralk, kar je privedlo do kratkotrajnega razmerja med Cruisom in britansko-iransko igralko Nazanin Boniadi, ki je pozneje zapustila scientolo\xc5\xa1ko cerkev._NEWLINE_Odvetniki scientolo\xc5\xa1ke cerkve in Toma Cruisa so zanikali navedbe in grozili s to\xc5\xbebo proti Vanity Fairu zaradi ''groznega novinarstva'' in ''verske nepo\xc5\xa1tenosti.'' Novinar Roger Friedman je kasneje poro\xc4\x8dal, da je prejel e-po\xc5\xa1to od nekdanjega scientologa in re\xc5\xbeiserja Paula Haggisa, ki je zgodbo potrdila.\n_START_SECTION_\nZakon s Katie Holmes\n_START_PARAGRAPH_\nAprila 2005 se je Cruise pri\xc4\x8del dobivati z igralko Katie Holmes. 27. aprila istega leta sta se skupaj pojavila v javnosti v Rimu. Mediji so ju ob tem poimenovali TomKat. Mesec dni pozneje je Cruise javno priznal njuno zvezo v znanem intervjuju v oddaji Oprah Winfrey, kjer je za\xc4\x8del skakati na njenem kav\xc4\x8du. 6. oktobra 2005 sta Cruise in Holmesova oznanila, da pri\xc4\x8dakujeta otroka. Aprila 2006 sta dobila h\xc4\x8derko Suri._NEWLINE_18. novembra 2006 sta se poro\xc4\x8dila na gradu Odescalchi iz 15. stoletja v Braccianu v Italiji po scientolo\xc5\xa1kem obredu. Prisotnih je bilo ve\xc4\x8d hollywoodskih zvezd. Cruisov tiskovni predstavnik je povedal, da sta zakonsko zvezo uradno sklenila \xc5\xbee dan prej v Los Angelesu. Pojavile so se \xc5\xa1pekulacije, da je poroko uredila scientolo\xc5\xa1ka cerkev. Cruisova poro\xc4\x8dna pri\xc4\x8da je bil njen vodja David Miscavige._NEWLINE_29. junija 2012 je Holmesova po petih letih in pol zakona vlo\xc5\xbeila zahtevek za lo\xc4\x8ditev. 9. julija istega leta je par podpisal sporazum o razvezi, ki so ga pripravili njuni odvetniki. Zaradi zakonov v New Yorku so vsi dokumenti ostali zape\xc4\x8dateni in niso javno dostopni."